En vandprøve fra Hammer Bakker har mandag vist såkaldte coliforme bakterier i drikkevandet. Bakterier, som normalt forekommer i jord og overfladevand. Coliforme bakterier må ikke kunne påvises i drikkevand, og derfor følger nu påbud om en kogeanbefaling og opfølgende prøver til alle vandværker, der forsynes helt eller delvist fra Hammer Bakker. Anbefalingen om at koge vandet rammer derfor primært borgere i Sulsted, Vestbjerg, Grindsted og Uggerhalne. Når der findes coliforme bakterier i drikkevandet, kan det være, fordi det er forurenet med overfladevand, og dermed er der en risiko for, at vandet indeholder sygdomsfremkaldende bakterier. Det skal nu undersøges, hvorfor forureningen er sket, og indtil vandet er fri for bakterier, anbefales det, at vand til husholdningsformål koges.

Referat:
Flere vandværker i Aalborg Kommune er ramt af påbud om kogeanbefaling efter fund af jordbakterier.